32000R2516
L 290/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2516/2000 НА ЕВРОПЕЙСКИЯ ПАРЛАМЕНТ И НА СЪВЕТА
от 7 ноември 2000 година
за изменение на общите принципи на Европейската система от национални и регионални сметки в Общността (ESA 95) относно данъците и социалните вноски и за изменение на Регламент (ЕО) № 2223/96 на Съвета
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285 от него,
като взеха предвид предложението на Комисията (1),
като взеха предвид становището на Икономическия и социален комитет (2),
в съответствие с процедурата, предвидена в член 251 от Договора (3),
като имат предвид, че:
(1)
Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (ESA 95) (4) съдържа референтната рамка от общи стандарти, дефиниции, класификации и счетоводни правила за изготвянето на сметки от държавите-членки за статистическите нужди на Общността, за да бъдат получени сравними данни между държавите-членки.
(2)
Член 2 от Регламент (ЕО) № 2223/96 определя условията, при които Комисията може да приеме изменения в методологията на ESA 95, с цел уточняване и подобряване на съдържанието ѝ.
(3)
Поради това е необходимо уточненията относно вписването на данъците и социалните вноски в ESA 95 да бъдат отнесени към Европейския парламент и към Съвета, тъй като тези уточнения променят основни концепции.
(4)
Член 2 от Протокола относно процедурата при свръхдефицит, отнасяща се до член 104 от Договора, постановява, че под „държавен дефицит“ се разбират нетните предоставени заеми на сектор „Държавно управление“, така, както са дефинирани в Европейската система от интегрирани икономически сметки (ESA).
(5)
Статистическият програмен комитет (СПК), създаден с Решение 89/382/ЕИО, Евратом на Съвета (5), Комитетът по парична и финансова статистика и статистика на платежния баланс (CMFB), създаден с Решение 91/115/ЕИО на Съвета (6), и Комитетът по брутния национален продукт (Комитет по БНП) могат да изразят становище по отношение на специфичното за съответната държава счетоводно третиране на данъците и социалните вноски, когато преценят това за необходимо.
(6)
СПК и CMFB бяха консултирани.
(7)
Мерките, необходими за изпълнението на Регламент (ЕО) № 2223/96, следва да бъдат приети в съответствие с Решение 1999/468/ЕО на Съвета от 28 юни 1999 г. за определяне на процедурите за упражняване на изпълнителните правомощия, предоставени на Комисията (7),
ПРИЕ НАСТОЯЩИЯ РЕГЛАМЕНТ:
Член 1
Цел
Целта на настоящия регламент е промяна на общите принципи на ESA 95 относно данъците и социалните вноски, за да бъде осигурена сравнимост и прозрачност между държавите-членки.
Член 2
Общи принципи
Въздействието върху нетно предоставените/получени заеми от сектор „Държавно управление“ от данъци и социални вноски, отразено в системата, не включва суми, за които има малка вероятност да бъдат събрани.
Съответно, въздействието върху нетно предоставените/получени заеми от сектор „Държавно управление“ от данъци и социални вноски, отчетени в системата на база натрупване, следва да е еквивалентно за определен срок, на съответните действително получени суми.
Член 3
Отчитане на данъците и на социалните вноски в сметките
Данъците и социалните вноски, отразени в сметките, могат да се получат от два източника: от сумите от оценки и декларации или от паричните постъпления.
а)
В случай че се използват оценки и декларации, сумите следва да се коригират посредством коефициент, отразяващ оценените и декларирани суми, които не са събрани. Алтернативният начин е посредством отчитането на капиталови трансфери към съответните сектори, равни на корекцията. Коефициентите се определят въз основа на минали наблюдения и на настоящи очаквания по отношение на оценените и декларирани суми, които не са събрани. Те следва да бъдат специфични в зависимост от различните видове данъци и социални вноски. Определянето на тези коефициенти е специфично за всяка държава-членка, като методът се определя предварително съвместно с Комисията (Евростат).
б)
В случай че се използват паричните постъпления, те следва да бъдат времево коригирани по такъв начин, че постъпленията да се разпределят според момента на извършване на дейността, за която се дължат данъци (или когато сумата на данъка е определена, както е при някои данъци върху доходите). Такава корекция може да се основава на средната разлика във времето между дейността (или определянето на размера на данъка) и данъчните постъпления.
Член 4
Контрол
1. Комисията (Евростат) контролира прилагането от държавите-членки на принципите, установени в настоящия регламент.
2. От 2000 г. нататък държавите-членки се задължават да предоставят на Комисията (Евростат) преди края на всяка година подробно описание на методите, които те възнамеряват да използват за различните категории данъци и социални вноски, с оглед прилагането на настоящия регламент.
3. Прилаганите методи и възможните ревизии следва да бъдат предмет на споразумение между съответната държава-членка и Комисията (Евростат).
4. Комисията (Евростат) се задължават да информират СПК, CMFB и Комитета по БНП за методите и изчисляването на горепосочените коефициенти.
Член 5
Прилагане
В рамките на 6 месеца след приемането на настоящия регламент Комисията е длъжна в съответствие с предвидената в член 4 процедура, да извърши необходимите за прилагане на настоящия регламент промени в текста на приложение А към Регламент (ЕО) № 2223/96.
Член 6
Процедура на комитета
Член 4 от Регламент (ЕО) № 2223/96 се заменя със следния текст:
„Член 4
1. Комисията се подпомага от Статистическия програмен комитет (наричан по-долу „Комитета“).
2. Когато се прави позоваване на настоящия член, се прилагат членове 4 и 7 от Решение 1999/468/ЕО, като се вземат предвид разпоредбите на член 8 от него.
Срокът, установен в член 4, параграф 3 от Решение 1999/468/ЕО, се определя на три месеца.
3. Комитетът приема свой процедурен правилник.“
Член 7
Влизане в сила
1. Настоящият регламент влиза в сила на двадесетия ден след публикуването му в Официален вестник на Европейските общности.
2. Държавите-членки могат да отправят молби до Комисията за преходен период от не повече от две години, в който да приведат счетоводните си системи в съответствие с настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 ноември 2000 година.